
	Παρουσίαση
του τόμου πρακτικών της Ημερίδας
Κυπριακές Αρχαιότητες
στην Ελλάδα
Ιστορικό και Νομοθετικό Πλαίσιο 

στο Σπίτι της Κύπρου

Με ιδιαίτερη επιτυχία και μεγάλη προσέλευση πραγματοποιήθηκε την Τετάρτη 7 Φεβρουαρίου 2024, στο Σπίτι της Κύπρου στην Αθήνα, η εκδήλωση παρουσίασης του τόμου πρακτικών της Ημερίδας «Κυπριακές Αρχαιότητες στην Ελλάδα. Ιστορικό και Νομοθετικό Πλαίσιο», ο οποίος κυκλοφορεί από τις Πανεπιστημιακές Εκδόσεις Κύπρου, σε επιμέλεια Άννας Λέκκα και Σοφίας Αντωνιάδου.

Όπως διαβάζουμε στο οπισθόφυλλο του τόμου: «Η παρουσία κυπριακών αρχαιοτήτων στην Ελλάδα αποτελεί ένα θέμα με ιστορικές, κοινωνικές και πολιτικές προεκτάσεις. Η πραγμάτευση του θέματος αυτού επιχειρείται για πρώτη φορά στο παρόν βιβλίο και καλύπτει ζητήματα διαχείρισης της κυπριακής πολιτιστικής κληρονομιάς καθώς και τομείς συνεργασίας της Ελλάδας με την Κυπριακή Δημοκρατία για την προστασία της. Εξετάζονται μία σειρά από θέματα, όπως το νομικό πλαίσιο που καθόριζε τη διακίνηση κυπριακών αρχαιοτήτων στο παρελθόν και τη διάθεσή τους στην Κύπρο, τον τρόπο εισαγωγής τους στην Ελλάδα, τους όρους προστασίας τους, την προβολή και την αξιοποίησή τους. Επίσης, διερευνώνται οι ιστορικές συνθήκες που επηρέασαν τη διακίνηση των κυπριακών αρχαιοτήτων και οι προσπάθειες διάσωσής τους, όπως στην περίπτωση της τουρκικής εισβολής στην Κύπρο το 1974. Τα θέματα αυτά αναπτύσσονται σε τέσσερις θεματικές ενότητες από αρχαιολόγους, ειδικούς ερευνητές και εκπροσώπους μουσείων και φορέων από την Ελλάδα και την Κύπρο».
 Η εκδήλωση συνδιοργανώθηκε από τον Σύνδεσμο Υποτρόφων Ιδρύματος Α. Γ. Λεβέντη Ελλάδας, τις Πανεπιστημιακές Εκδόσεις Κύπρου και το Σπίτι της Κύπρου, με τη στήριξη του Ιδρύματος Α. Γ. Λεβέντη.

Στο πλαίσιο της εκδήλωσης χαιρετισμό απηύθυναν, η Βασιλική Παπαγεωργίου, αρχαιολόγος, Προϊσταμένη Διεύθυνσης Τεκμηρίωσης και Προστασίας Πολιτιστικών Αγαθών του Υπουργείου Πολιτισμού και η Σοφία Αντωνιάδου, Πρόεδρος του Συνδέσμου Υποτρόφων Ιδρύματος Α. Γ. Λεβέντη Ελλάδας.
Για τον τόμο μίλησαν, η Άννα Λέκκα, αρχαιολόγος/Διεύθυνση Τεκμηρίωσης και Προστασίας Πολιτιστικών Αγαθών του Υπουργείου Πολιτισμού, ο Γιώργος Βαβουρανάκης, Καθηγητής Προϊστορικού Αιγαίου του Εθνικού και Καποδιστριακού Πανεπιστημίου Αθηνών, η Ανδρομάχη Γκαζή, Καθηγήτρια Μουσειολογίας του Τμήματος Επικοινωνίας, Μέσων και Πολιτισμού του Παντείου Πανεπιστημίου, και ο Νίκος Παπαδημητρίου, Διευθυντής Μουσείου Παύλου και Αλεξάνδρας Κανελλοπούλου.

Την εκδήλωση και την ενδιαφέρουσα συζήτηση που ακολούθησε συντόνισε η δημοσιογράφος Μαίρη Αδαμοπούλου.
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:
 https://diavlos.grnet.gr/room/1607?eventid=15496
8 Φεβρουαρίου 2024

